《用东坡武昌寒溪韵三篇 其二》
宋代·朱槔

东坡谪官未放回，桃花不系玄都栽。机牙爱触造物手，五见江雨肥江梅。

扁舟一笑凌浩渺，瘦筇结伴登崔嵬。洼尊故事逢浪叟，鸟篆真迹追浯台。

漂流长有北阙梦，邂逅果踏东华埃。玉堂夜直对同舍，金烛照座花成堆。

帝觞雨露浇舌本，忽忆樊口倾山罍。联诗共刻醉眠处，至今宝气蟠岩隈。

关西夫子独好事，掖垣行即吟苍苔。斯文突过元祐上，已觉万丈光芒开。

临风吊客感赤壁，公瑾孟德俱彫摧。英雄割据亦儿戏，安用匕箸惊蚊雷。

东坡羽化不复返，浪叟何日成归来。鹦鹉洲前旧时路，寒波荒苇令人哀。

作者简介：徽州婺源人，字逢年。朱松弟。有轶才，自负其长，不肯随俗俯仰。工诗。有《玉澜集》。